text: Ni syrere er kommet i arbejde på slagteri
  17 juli 2017 kl. 18.50
  Ni syrere er kommet i arbejde på Danish Crowns slagteri i Blans efter et succesfyldt praktikforløb.
  Praktikforløb har allerede kvalificeret syrere til at arbejde som industrislagtere, og på Integrationscentret hos Sønderborg Kommune og Danish Crown er  man ved at sætte det næste praktikforløb i gang.
  Samtidig har projektet sat fokus på de ting, som får hverdagen til at fungere.
  -  Vi er glade for, at forløbet er så stor en succes. Både i forhold til at skaffe Danish Crown kvalificeret arbejdskraft og til at hjælpe syrerne i job, udtaler Jan Prokopek Jensen, der er formand for arbejdsmarkedsudvalget i Sønderborg Kommune.
  - Syrerne har generelt vist en stor motivation. Det skyldes efter min mening, at de fra start blev stillet et fast job i udsigt. På Danish Crown siger vi normalt, at har du en god fysik og den rette motivation, så skal vi nok lære dig det, det kræver at passe jobbet, forklarer Ole Carlsen, der er fabrikschef på Danish Crown i Blans.
  Praktikforløbet er både det rent slagteri-tekniske og basale ting som at komme til tiden, sikre ensartet kvalitet og selvfølgelig danskundervisning. Det sidste foregår i arbejdstiden.
  Det er anden gang, at et praktikforløb ender med ansættelse af syrere på slagteriet.
  